
Öntészeti homok mechanikai regenerálásának kísérleti vizsgálata

Az öntészet egy olyan technológia, mely a megolvasztott fémeknek vagy ezek öntvényeinek formák segítségével való alakítását tárgyalja. Öntéssel változatos és bonyolult alakú fémtermékek állíthatók elő. Termékei például a robbanómotorok motorblokkjai, szivattyúházak, víz- és gázszelepek, fürdőkádak és ajtókilincsek lehetnek. Mivel az autógyártás egyik alkatrészét állítja elő, ezért világszerte, köztük hazánkban is fontos szerepet játszik. Az öntészet lényege, hogy elkészítenek egy olyan üreget, ami a munkadarab negatívját tartalmazza (ezt formának nevezik), az üregbe megolvasztott fémet öntenek, majd hagyják megdermedni. A formakészítés egyik technológiája az öntés homokformázással.
Munkám során öntéses homokformázásból felhasznált mintákat regeneráltam. Ez a homok kötőanyagként műgyantát tartalmazott, abból a célból, hogy a homokforma szilárdságát fokozza. Ez az eljárás a vegyi kötésű homokformázás része. Ebben az esetben 2 százalék műgyantát adnak a homokhoz, a keményítést melegítéssel, vagy vegyi módszerekkel érik el. A műgyanta teljesen befedi az egyes homokszemcséket, ezért további felhasználásra nem javasolt, tisztításra szorul. A regenerálást mechanikai eljárásokkal vizsgáltam. A homokforma nagy szemcsemérettel rendelkezik (homokforma teljes méretével) ezért aprításra került, utána koptatással tisztítottam a szemcsékről a műgyantát, ezt pedig golyósmalom őrlésével sikerült elvégeznem. A mintát több szemcseméretű frakcióra osztályoztam, végül mikroszkóp segítségével analizáltam a tisztítás hatásfokát, sikerességét.



